Alb., Dei gracia Carnotensis episcopus, Gilo, archidiaconus Senon., frater Petrus, prior ordinis Fratrum-Predicatorum Senon., et frater Hugo, conversus, nominati executores testamenti bone memorie Galteri, Senon. archiepiscopi, omnibus presentes litteras inspecturis, salutem in Domino. Notum facimus quod cum bone memorie Galterus, Senon. archiepiscopus, nos executores testamenti sui constituisset, et nobis in extremis suis commisisset, ut de bonis suis mobilibus et immobilibus et expresse de acquisitis disponeremus prout saluti anime ipsius videremus expedire, nos, habito super eis diligenti tractatu, et voluntate ipsius defuncti intellecta, ordinavimus in hunc modum. Concedimus in perpetuum archiepiscopo Senon. quicquid idem Galterus archiepiscopus emit a Johanne de Maimmorant, milite, apud Villam-novam-Archiepiscopi, et alia omnia que ibidem, tempore suo, aquisivit, et feodum Enfet et alia que apud Naalliacum similiter acquisivit, ad ministrandum sumptus duorum cereorum quos in ecclesia Senon. voluit institui, qui debent ardere ad servicium, sicut alii cerei, et ad administrandum omnes cereos qui debent poni et ardere in duabus herciis ad duo festa Beati-Stephani, sicut idem G. tempore suo ordinavit et fieri consuevit. Concedimus etiam archiepiscopo Senon., in perpetuum tres partes foreste quam emit que vulgariter Rageuse nuncupatur, ita quod tenetur solvere, singulis annis, triginta libras paris., in bursa sua recipiendas decem vicariis quos in ecclesia Senon. decrevimus instituendos. Quando, autem, archiepiscopus, qui pro tempore erit, vendiderit nemus predictum, de denariis predicti nemoris tenetur emere p(ecuniam) ad valorem triginta libras paris. predictarum, vel alibi competenter assignare ad hoc faciendum ad voluntatem capituli Senon. Quartam, vero, partem nominate foreste concedimus capitulo Senon. in perpetuum possidendam, ita quod capitulum tenetur solvere viginti libras paris., singulis annis, predictis vicariis, et decem libras paris., similiter singulis annis distribuendas pro anniversariis et aliis in ecclesia Senon. instituendis, prout duxerimus ordinandum. Et quando predictum capitulum vendet similiter nemus predictum, tenetur de denariis emere redditus usque ad valorem triginta libras paris., vel assignare competenter ad id faciendum. Si, vero, archiepiscopus vel capitulum onera ista cereorum et vicariorum recipere et adimplere, sicuti superius expressum est, noluerint, nos, vel illi qui de executoribus superstites erunt, ad predictos redditus haberemus recursum, et de illis faceremus prout vellemus et expedire videremus. Concedimus, insuper, eidem capitulo decimam bladi et vini sitam apud Ecclesiolas et Dordidas, que sunt defuncti Guillelmi de Auxiaco, quam emit idem Galterus, ita quod proventus illius decime, singulis annis, in anniversario suo in ecclesia Senon, faciendo distribuentur; et ita quod singuli clerici de choro astantes servitio, sex denarios paris. in sero et totidem in mane percipiant, et residuum canonicis servitio similiter astantibus distribuatur. Concedimus eciam vicariis decimam quam emit apud Amilliacum, ita quod de proventibus illius decime, singulis annis, solvantur triginta solidi paris., sicut inferius continetur: videlicet, canonicis altaris Beate-Marie in ecclesia Senon., quatuor solidi; canonicis altaris Sancti-Johannis, quatuor solidi; canonicis Sancti-Petri, quatuor solidi; canonicis Thesauri, duo solidi; canonicis de Capella, quatuor solidi; canonicis Sancti-Cyrici, tres solidi; duobus presbyteris altaris Sancti-Saviniani, duo solidi; duobus presbyteris Egyptiace, duo solidi; presbyteris Sancti-Thome, duo solidi; presbytero de Cruce, duodecim denarii; et duobus presbyteris de Turribus, duo solidi, in anniversario dicti defuncti quod singuli tenentur facere annuatim, astantibus servicio distribuendi. In cujus rei memoriam et testimonium, presentibus litteris sigilla nostra duximus apponenda. Datum, anno Domini Mº CCº quadragesimo-primo, mense februarii.